आन्तरिक तथा बाह्य पर्यटकको पथप्रदर्शन गरेर परिवारको गुजारा चलाउनेहरू पनि धेरै छन्। तर, पछिल्ला दिन यस्ता सम्पदाको संरक्षण नहुँदा आफ्नो पेसा संकटमा परेको र पहिचान हराएकोमा व्यवसायी चिन्तित छन्। ‘बाजेले सुरु गरेको यो व्यवसायकै भरमा हाम्रो परिवार चलिरहेको छ। यसले ललितपुरको ऐतिहासिक चिनारी पनि जोगाइराखेको छ। तर, पछिल्लो समय यो व्यवसाय संकटमा पर्दै गएको छ’, तीन पुस्तादेखि मंगलबजारमा काठका कलात्मक सामग्रीको व्यापारमा संलग्न बाबुलाल अवालेले भने, ‘पेसा संकटमा पर्‍यो भने हामी त अन्य कुनै व्यवसाय गरौंला तर एकपटक गुमेको पाटन र मंगलबजार क्षेत्रकै परिचय पछि फर्काउन सकिँदैन। कला संरक्षण मुख्य दलका नेताले चुनावको एजेन्डा मात्र होइन, व्यवहारमा उतार्न सक्नुपर्छ।’
